  Майя Бывальцева Инкуазь узырлыкъёсъя но инкуазез утёнъя министерство Удмуртиын кионъёслэн лыдзы йылэм сярысь ивортонэз ӧз зэматы. Удысэтысь ӧнерчиослэн верамзыя, Яр ёросын кион уллёен пумиськемзы сярысь ивортэм чорыгасьёс соосты пуныосын сураллям. Со пумысен ивортон министерстволэн сайтаз шараямын. Иворъёсты вӧлмытӥсь куд-ог ёзэсъёс коньывуон пумын веразы, куинь чорыгасьёс вылэ кионъёслэн уллёзы омырскиз шуыса. Воргоронъёс пӧйшуръёсты тылын шонаськыса кышкатыны быгатӥллям. Учыр кылдон интые инкуазез утёнъя министерствоысь инспекторъёс но охотовед потӥзы. «Ӧнерчиос пӧйшуръёсын кельтэм пытьыосты учкизы но валазы, соос калгись пуныослэн вылэм. Котырез рос-прос эскертыса, ӧнерчиос 10–12 калгись пуныослэсь уллёзэс шедьтӥзы», — верамын ивортонын. Со сяна, министерствоын верамзыя, шонертэм луэ Можга ёросысь черкогуртъёслы но гуртъёс вӧзтӥ, озьы ик Можгалы матэтӥ калгись кионъёслэн уллёоссы сярысь ивортон. «Кызьы возьматӥзы пӧйшуръёсты кун ласянь чакланъёс, Можга ёросын кионъёс ӧвӧл. Тол вакытэ Можга ёросын 1 кион кутэмын вал», — веразы удысэтын. Ӧнерчиос пусйизы, Удмуртиын кионъёслэн лыдзы азьвыл аръёсы мындагес ик возиське шуыса — 70–80 йыр. Тегъёс: Мерлык Можга Яр Удмуртия пӧйшуръёс  